## Odluka Ustavnog suda Republike Hrvatske broj: U-IIIA-330/2012. od 13. prosinca 2012.

### NN 1/2013 (2.1.2013.), Odluka Ustavnog suda Republike Hrvatske broj: U-IIIA-330/2012. od 13. prosinca 2012.

1 02.01.2013 Odluka Ustavnog suda Republike Hrvatske broj: U-IIIA-330/2012. od 13. prosinca 2012.

USTAVNI SUD REPUBLIKE HRVATSKE

37

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Antun Palarić, predsjednik Vijeća, te suci Mato Arlović, Marko Babić, Slavica Banić, Mario Jelušić i Ivan Matija, članovi Vijeća, odlučujući o ustavnoj tužbi koju je podnio M. B. iz T., na sjednici održanoj 13. prosinca 2012. jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se pred tim sudom vodi pod brojem: Rev-x 992/2012 u najkraćem mogućem roku, ali ne duljem od deset (10) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe M. B. iz T., P. g. 104, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) u iznosu od 7.600,00 kuna.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj je 16. siječnja 2012. podnio Ustavnom sudu ustavnu tužbu na temelju odredbe članka 63. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99. i 29/02. i 49/02. – pročišćeni tekst, u daljnjem tekstu; Ustavni zakon), zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.), a radi dugotrajnosti parničnog postupka koji se vodio pred Općinskim sudom u Trogiru pod poslovnim brojem: P-50/97.

I. ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe, te uvida u presliku spisa Općinskog suda u Trogiru broj: P-50/97 utvrdio pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava.

Ustavni sud je 4. lipnja 2008. donio odluku broj: U-IIIA
-1250/2008, kojom je usvojena ustavna tužba podnositelja od 20. rujna 2005., radi duljine istovjetnog parničnog postupka te je podnositelju određena primjerena naknada zbog povrede ustavnog prava iz članka 29. stavka 1. Ustava. U konkretnoj odluci, Ustavni sud je razmatrao razdoblje od 5. studenog 1997. do 20. svibnja 2008., te je podnositelju ustavne tužbe dodijelio naknadu u iznosu od 18.500,00 kuna.

Nakon donošenja odluke Ustavnog suda broj: U-IIIA-1250/2008 od 4. lipnja 2008., Općinski sud u Trogiru je 22. srpnja 2008. zaprimio dopis Vrhovnog suda Republike Hrvatske (u daljnjem tekstu: Vrhovni sud) broj: Gr2 116/08 od 30. lipnja 2008. kojim je prvostupanjskom sudu dostavljen podnesak podnositelja nazvan »žalba ili kako god to zvali« podnesen protiv rješenja Županijskog suda u Splitu broj: Gž-6731/07 od 21. ožujka 2008., s uputom da se navedeni podnesak ima smatrati revizija te da se u skladu s tim provede daljnji postupak.

Rješenjem broj: Rev-x 221/12 od 5. lipnja 2012. Vrhovni sud ukinuo je rješenje Županijskog suda u Splitu broj: Gž-6731/07 od 21. ožujka 2008. kojim je bilo potvrđeno rješenje prvostupanjskog suda o odbačaju revizije podnositelja, te je predmet vratio prvostupanjskom sudu na daljnje postupanje.

Predmet je 9. studenoga 2012. ponovno upućen Vrhovnom sudu na odlučivanje gdje se vodi pod brojem: Rev-x 992/12. U trenutku odluke o ustavnoj tužbi Vrhovni sud još nije donio odluku o reviziji.

II. PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 6. travnja 1992. pred Općinskim sudom u Trogiru tužbom podnositelja.

Budući da je o povredi ustavnog prava podnositelja na suđenje o razumnom roku u navedenom parničnom postupku Ustavni sud već odlučivao u predmetu broj: U-IIIA-1250/2008, u ovom ustavnosudskom postupku, u povodu nove ustavne tužbe, kao pravno relevantno razdoblje uzima se u razmatranje razdoblje od 20. svibnja 2008. do dana ove odluke Ustavnog suda, što iznosi četiri (4) godine, šest (6) mjeseci i tri (3) dana.

4.2. POSTUPANJE NADLEŽNOG SUDA

U konkretnom slučaju, u pravno relevantnom razdoblju, predmet se najprije vodio pred prvostupanjskim sudom, a zatim na Vrhovnom sudu koji je, odlučujući o dopuštenosti revizije podnositelja, rješenjem broj: Rev-x 221/12 od 5. lipnja 2012., ukinuo nižestupanjska rješenja i predmet vratio na daljnje postupanje.

U povodu rješenja Vrhovnog suda od 5. lipnja 2012., prvostupanjski sud ponovno je predmet uputio Vrhovnom sudu na odlučivanje o reviziji.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, nije pridonio duljini trajanja postupka.

4.4. SLOŽENOST SUDSKOG PREDMETA

Prema ocjeni Ustavnog suda u konkretnom slučaju ne radi se o složenoj pravnoj stvari.

III. OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju više od četiri (4) godine, odnosno ukupno više od dvadeset (20) godina. Odlučujući o ustavnoj tužbi podnositelja u ovom postupku Ustavni sud je uzeo u obzir ukupno trajanje postupka, činjenicu da je svojom ranijom odlukom broj:
U-IIIA-1250/2008 od 4. lipnja 2008. usvojena ustavna tužba podnositelja radi duljine istovjetnog parničnog postupka, zatim okolnost da se u nastavku postupka (u vremenu koje je pravno relevantno za odlučivanje u ovoj ustavnosudskoj stvari) odlučivalo jedino o reviziji podnositelja o kojoj do dana donošenja ove odluke Ustavnog suda još uvijek nije odlučeno, te okolnost da je riječ o postupku koji ukupno traje više od dvadeset (20) godina. Slijedom svega navedenog, Ustavni sud ocjenjuje da je povrijeđeno pravo podnositelja da neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je, u smislu odredbe članka 63. stavka 2. Ustavnog zakona, donijeta odluka kao pod točkom I. i II. izreke ove odluke.

6. Sukladno članku 63. stavku 3. Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se na članku 29. Ustavnog zakona.

8. Predsjednik Vrhovnog suda dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-330/2012
Zagreb, 13. prosinca 2012.

USTAVNI SUD REPUBLIKE HRVATSKE

Predsjednik Vijeća
Antun Palarić, v. r.

Odluka, NN 1/2013-37